### Likumprojekts

###

### Kriminālprocesā un administratīvo pārkāpumu lietvedībā nodarītā kaitējuma atlīdzināšanas likums

**I nodaļa**

**Vispārīgie noteikumi**

**1. pants. Likuma mērķis**

Likuma mērķis ir nodrošināt privātpersonai Latvijas Republikas Satversmē garantētās tiesības uz atbilstīgu atlīdzinājumu par nodarīto kaitējumu, proti, zaudējumu vai personisko, tai skaitā morālo, kaitējumu (turpmāk – kaitējuma atlīdzinājums), kas tai nodarīts:

1) kriminālprocesā izmeklēšanas iestādes (turpmāk arī iestāde), prokuratūras vai tiesas prettiesiskas vai nepamatotas rīcības dēļ;

2) administratīvo pārkāpumu lietvedībā tās institūcijas prettiesiskas vai nepamatotas rīcības dēļ, kas izskata administratīvā pārkāpuma lietu (turpmāk arī iestāde un tiesa);

3) šajā likumā noteiktajos gadījumos Noziedzīgi iegūtu līdzekļu legalizācijas novēršanas dienesta nepamatotas vai nelikumīgas rīcības dēļ.

**2. pants. Likuma darbība**

Likums nosaka:

1) kaitējuma atlīdzinājuma tiesisko pamatu, kaitējuma veidus un kaitējuma atlīdzības apmēra noteikšanas nosacījumus;

2) kārtību, kādā iestāde, kas izskata privātpersonas iesniegumu par kaitējuma atlīdzināšanu (turpmāk – lēmējiestāde), izvērtē kaitējuma atlīdzinājuma gadījumu un pieņem lēmumu par kaitējuma atlīdzināšanu;

3) kārtību, kādā lēmējiestāde izpilda kaitējuma atlīdzinājuma lietā pieņemto lēmumu vai tiesas nolēmumu par kaitējuma atlīdzināšanu;

4) kārtību, kādā izvērtē ar zaudējuma atlīdzinājumu saistītos gadījumus un nosaka amatpersonu atbildību.

**3.pants. Kaitējuma atlīdzinājuma finansēšanas avoti**

Kaitējumu atlīdzina no tās publisko tiesību juridiskās personas budžeta, kas nodarījusi kaitējumu, proti:

1) valsts pamatbudžeta;

2) pašvaldības budžeta;

3) citas atvasinātas publisko tiesību juridiskās personas budžeta.

**II nodaļa**

**Kaitējuma atlīdzinājuma tiesiskā pamata noteikšana**

**4.pants. Tiesiskais pamats kriminālprocesā nodarītā kaitējuma atlīdzinājumam**

(1) Fiziskai personai ir tiesības uz kaitējuma atlīdzinājumu, ja ir iestājies viens no šādiem apstākļiem:

1) spēkā stājies attaisnojošs tiesas spriedums, ar kuru persona atzīta par nevainīgu un attaisnota visās pret viņu celtajās apsūdzībās;

2) kriminālprocess pilnībā izbeigts personu reabilitējošu apstākļu dēļ;

3) ar spēkā stājušos tiesas nolēmumu konstatēts, ka personai prettiesiski ierobežota brīvība kriminālprocesā;

4) attiecīgajā kriminālprocesā piemērotā ar brīvības atņemšanu saistītā procesuālā piespiedu līdzekļa ilgums pārsniedza ar galīgo spriedumu piespriestā brīvības atņemšanas soda ilgumu.

(2) Privāto tiesību juridiskajai personai (turpmāk – juridiskā persona) tiesības uz kaitējuma atlīdzinājumu rodas, ja spēkā stājies nolēmums par procesa izbeigšanu daļā par piespiedu ietekmēšanas līdzekļu piemērošanu juridiskajai personai, nekonstatējot Krimināllikumā noteikto pamatu piespiedu ietekmēšanas līdzekļa piemērošanai juridiskajai personai.

(3) Privātpersonai (mantas īpašniekam vai likumīgajam valdītājam) tiesības uz kaitējuma atlīdzinājumu rodas, ja spēkā stājies tiesas lēmums par noziedzīgi iegūtu mantu, ar kuru atzīts, ka mantas saistība ar noziedzīgu nodarījumu nav pierādīta vai mantas izcelsme nav noziedzīga, izbeidzot procesu par noziedzīgi iegūtu mantu, un piemērotais mantas arests ir atceļams vai izņemtā manta atdodama mantas īpašniekam vai likumīgajam valdītājam.

**5. pants.** **Tiesiskais pamats administratīvā pārkāpuma lietvedībā nodarītā kaitējuma atlīdzinājumam**

Privātpersonai ir tiesības uz kaitējuma atlīdzinājumu, ja ir iestājies viens no šādiem apstākļiem:

1) spēkā stājies lēmums par administratīvā pārkāpuma lietvedības izbeigšanu sakarā ar to, ka:

a) nav bijis notikuma vai tajā nav administratīvā pārkāpuma sastāva,

b) fiziska persona rīkojusies galējās nepieciešamības vai nepieciešamās aizstāvēšanās stāvoklī,

c) par to pašu faktu attiecībā uz privātpersonu, kuru sauc pie administratīvās atbildības, jau ir kompetentas institūcijas (amatpersonas) lēmums par administratīvā soda uzlikšanu vai neatcelts lēmums par lietvedības izbeigšanu, kā arī ja par šo faktu pirms administratīvā pārkāpuma lietvedības ierosināšanas ir uzsākts kriminālprocess,

d) nav cietušās personas pieteikuma par Latvijas Administratīvo pārkāpumu kodeksa 167.2 pantā paredzētā maznozīmīgā miesas bojājuma nodarīšanu,

e) privātpersona izdarījusi darbību, kas atbilst Latvijas Administratīvo pārkāpumu kodeksā paredzēta administratīvā pārkāpuma sastāva pazīmēm, taču tā izdarīta, rīkojoties kompetentas institūcijas uzdevumā, lai novērstu vai atklātu likumpārkāpumu;

2) kļuvis neapstrīdams nolēmums, ar kuru atcelts lēmums, ar kuru privātpersonai piemērots administratīvais sods;

3) fiziska persona administratīvi aizturēta, pārsniedzot likumā noteikto administratīvās aizturēšanas termiņu.

**6. pants. Tiesiskais pamats tāda morālā kaitējuma atlīdzinājumam, kas nodarīts ar nepamatotu vai prettiesisku brīvības ierobežošanu**

Ja ir iestājies viens no šajā likumā paredzētajiem kaitējuma atlīdzinājuma tiesiskajiem pamatiem, fiziskai personai ir tiesības uz morālā kaitējuma atlīdzinājumu par nepamatotu vai prettiesisku brīvības ierobežošanu, ja tai:

1) piespriests kriminālsods un tā šo sodu izcietusi pilnībā vai daļā;

2) piemērots Kriminālprocesa likumā paredzētais ar brīvības atņemšanu saistītais procesuālais piespiedu līdzeklis;

3) piemērots Krimināllikumā paredzētais ar brīvības atņemšanu saistītais medicīniska rakstura piespiedu līdzeklis;

4) kriminālprocesa ietvaros piemērots audzinoša rakstura piespiedu līdzeklis – ievietošana sociālās korekcijas izglītības iestādē;

5) piemērots administratīvais arests, un tas pilnībā vai daļēji izpildīts;

6) piemērota administratīvā aizturēšana.

**7. pants. Prettiesiska un nepamatota rīcība**

(1) Iestādes, prokuratūras vai tiesas rīcība kriminālprocesā vai administratīvo pārkāpumu lietvedībā ir prettiesiska, ja tā pārkāpusi materiālo vai procesuālo tiesību normas un vēlāk ir iestājies viens no šajā likumā norādītajiem kaitējuma atlīdzinājuma tiesiskajiem pamatiem.

(2) Iestādes, prokuratūras vai tiesas rīcība kriminālprocesā vai administratīvā pārkāpuma lietvedībā, pieņemot materiālajām un procesuālajām tiesību normām atbilstošu lēmumu, ir nepamatota, ja vēlāk ir iestājies viens no šajā likumā norādītajiem kaitējuma atlīdzinājuma tiesiskajiem pamatiem.

(3) Noziedzīgi iegūtu līdzekļu legalizācijas novēršanas dienesta rīcība, piemērojot Noziedzīgi iegūtu līdzekļu legalizācijas un terorisma finansēšanas novēršanas likumu, ir nepamatota, ja vēlāk ir iestājies viens no šajā likumā norādītajiem kaitējuma atlīdzinājuma tiesiskajiem pamatiem.

**8. pants. Cēloņsakarība**

Tiesības uz kaitējuma atlīdzinājumu rodas, ja starp iestādes, prokuratūras vai tiesas prettiesisko vai nepamatoto rīcību un privātpersonai nodarīto kaitējumu pastāv tieša cēloņsakarība – objektīva saikne starp iestādes, prokuratūras vai tiesas rīcību un tās radītajām laika ziņā sekojošām kaitējumu nodarošām sekām, proti, minētā rīcība rada un nosaka šo seku iestāšanās reālu iespēju un ir galvenais faktors, kas nenovēršami radījis šīs sekas.

**9. pants. Līdzatbildība**

Privātpersonai nav tiesību uz atlīdzinājumu par tādu kaitējumu, kura rašanos izraisīja apzināta personas rīcība, kriminālprocesa vai administratīvā pārkāpuma lietvedības laikā apzināti uzņemoties citas personas vainu par noziedzīga nodarījuma vai administratīvā pārkāpuma izdarīšanu vai citādi apzināti izraisot tai nodarītā kaitējuma rašanos.

**10. pants. Kaitējuma atlīdzinājuma pamatošana un pierādīšana**

(1) Kaitējuma atlīdzinājuma tiesisko pamatu un atlīdzības apmēru pierāda ar Administratīvā procesa likumā norādītajiem pierādīšanas līdzekļiem.

(2) Personiskā kaitējuma atlīdzinājuma tiesisko pamatu pierāda ar Administratīvā procesa likumā norādītajiem pierādīšanas līdzekļiem. Privātpersonai ir pienākums norādīt konkrētu personiskā kaitējuma veidu, atlīdzinājuma apmēru un to pamatot.

(3) Morālā kaitējuma atlīdzinājuma tiesiskais pamats uzskatāms par pierādītu, ja ir konstatēta prettiesiska vai nepamatota fiziskas personas brīvības ierobežošana vai pierādīts cita veida būtisks fiziskās personas tiesību vai ar likumu aizsargāto interešu prettiesisks vai nepamatots aizskārums. Personai ir pienākums norādīt un pamatot morālā kaitējuma atlīdzinājuma apmēru.

**III nodaļa**

**Kaitējuma veidi**

**11. pants. Zaudējums**

(1) Zaudējums šā likuma izpratnē ir mantiski novērtējams pametums, kas privātpersonai radies iestādes, prokuratūras vai tiesas prettiesiskas vai nepamatotas rīcības dēļ kriminālprocesā vai administratīvo pārkāpumu lietvedībā.

(2) Aprēķinot zaudējumu, ņem vērā arī atrauto peļņu, ja privātpersona spēj pierādīt, ka notikumu parastās attīstības gaitā peļņa tiktu gūta.

(3) Zaudējums aptver arī izmaksas, kas saistītas ar juridisko palīdzību. Izmaksas par juridisko palīdzību un ar to saistītajiem izdevumiem atlīdzina atbilstoši normatīvajos aktos par valsts nodrošinātās juridiskās palīdzības samaksukriminālprocesā noteiktajiem veidiem un apmēram.

(4) Šā likuma izpratnē zaudējums ir arī tāds mantiski novērtējams pametums, kas privātpersonai radies Noziedzīgi iegūtu līdzekļu legalizācijas novēršanas dienesta nepamatotas vai nelikumīgas rīcības dēļ, ja, pamatojoties uz Noziedzīgi iegūtu līdzekļu legalizācijas novēršanas dienesta sniegto informāciju, ir uzsākts kriminālprocess vai administratīvā pārkāpuma lietvedība un vēlāk iestājies kāds no šajā likumā norādītajiem kaitējuma atlīdzinājuma tiesiskajiem pamatiem.

**12. pants. Personiskais kaitējums**

Personiskais kaitējums šā likuma izpratnē ir kaitējums, kas iestādes, prokuratūras vai tiesas prettiesiskas vai nepamatotas rīcības dēļ kriminālprocesā vai administratīvo pārkāpumu lietvedībā nodarīts:

1) fiziskas personas dzīvībai, veselībai, brīvībai, godam un cieņai, personiskam vai ģimenes noslēpumam, citām nemantiskām tiesībām vai ar likumu aizsargātām interesēm;

2) juridiskas personas darījumu reputācijai, komercnoslēpumam, autortiesībām vai arī citām nemantiskām tiesībām vai ar likumu aizsargātām interesēm.

**13. pants. Morālais kaitējums**

Morālais kaitējums šā likuma izpratnē ir personiskais kaitējums, kas izpaužas kā fiziskas personas ciešanas, kuras tai izraisījusi prettiesiska vai nepamatota brīvības ierobežošana vai cits būtisks šīs personas tiesību vai ar likumu aizsargāto interešu prettiesisks vai nepamatots aizskārums.

**IV nodaļa**

**Kaitējuma atlīdzinājuma apmēra noteikšana**

**14. pants. Zaudējuma apmēra noteikšana**

(1) Zaudējuma atlīdzinājuma apmēru nosaka, novērtējot pierādījumus.

(2) Ja lēmējiestāde vai tiesa, nosakot zaudējuma atlīdzības apmēru, konstatē privātpersonas līdzatbildību (9. pants),zaudējuma atlīdzinājuma apmēru attiecīgi samazina.

(3) Nosakot atrautās peļņas apmēru, lēmējiestāde vai tiesa ņem vērā vispārīgos riskus un konkrētā gadījuma apstākļus, kas ietekmē atrautās peļņas varbūtību. Atrautā peļņa atlīdzināma tādā apmērā, kas saskaņā ar Valsts ieņēmumu dienesta datiem par privātpersonas pēdējā taksācijas gada ienākumu apjomu nepārsniedz privātpersonas vidējos gada ienākumus, par kuriem nomaksāti nodokļi.

(4) Ja fiziskai personai izmaksājamā zaudējuma atlīdzība sastāv no nesaņemtās darba samaksas, lēmējiestādes vai tiesas noteiktā zaudējuma atlīdzinājuma summa ietver arī iedzīvotāju ienākuma nodokli un valsts sociālās apdrošināšanas obligāto iemaksu darba ņēmēja daļu, ko aprēķina un iemaksā budžetā normatīvajos aktos paredzētajos gadījumos un kārtībā. Atlīdzību izmaksājošās iestādes budžetā jāparedz līdzekļi, no kuriem veikt valsts sociālās apdrošināšanas obligāto iemaksu darba devēja daļu, kas aprēķināta un iemaksāta sociālās apdrošināšanas budžetā atbilstoši likumam "Par valsts sociālo apdrošināšanu".

(5) Zaudējuma atlīdzībai, kas nav atlīdzība par mantai nodarītiem zaudējumiem, piemēro Centrālās statistikas pārvaldes noteikto patēriņa cenu indeksu.

**15. pants. Zaudējuma atlīdzinājuma noteikšana**

(1) Nosakot atbilstīgu zaudējuma atlīdzinājuma apmēru, ņem vērā iestādes, prokuratūras, tiesas rīcības raksturu (7. pants), kā arī privātpersonas rīcību.

(2) Nosakot zaudējuma atlīdzinājuma apmēru, papildus var ņemt vērā arī citus konkrētajā gadījumā būtiskus apstākļus, ja tos ir iespējams objektīvi pierādīt.

(3) Zaudējumu no summas, kas aprēķināta saskaņā ar šā likuma 14. pantu, atlīdzina šādā apmērā:

1) ja aprēķinātā summa nepārsniedz 145 000 *euro*, – 100 procentu apmērā no šīs summas;

2) ja aprēķinātā summa ir no 145 000 *euro* līdz 1 450 000 *euro*, – 50 līdz 100 procentu apmērā no šīs summas;

3) ja aprēķinātā summa pārsniedz 1 450 000 *euro*, atbilstīgs atlīdzinājums drīkst būt mazāks par 50 procentiem no šīs summas.

**16. pants. Personiskā kaitējuma atlīdzinājuma noteikšana**

(1) Personisko kaitējumu nosaka atbilstoši aizskarto tiesību un ar likumu aizsargāto interešu nozīmīgumam un konkrētā aizskāruma smagumam, ņemot vērā iestādes, prokuratūras, tiesas rīcības raksturu (7. pants), apsūdzības smagumu, kriminālprocesa ilgumu, fiziskas personas personību un rīcību, līdzatbildību, kā arī citus konkrētajā gadījumā būtiskus apstākļus.

(2) Personiskā kaitējuma atlīdzinājumu nosaka apmērā līdz 7100 *euro*. Ja nodarīts smags personiskais kaitējums, atlīdzinājumu var noteikt apmērā līdz 10 000 *euro*, bet, ja nodarīts kaitējums dzīvībai vai sevišķi smags kaitējums veselībai, maksimālais atlīdzinājuma apmērs var būt līdz 30 000 *euro*.

 (3) Ja lēmējiestāde vai tiesa, izvērtējot konkrētā gadījuma apstākļus, konstatē, ka privātpersonas tiesību vai ar likumu aizsargāto interešu aizskārums nav smags, personiskā kaitējuma, tai skaitā morālā kaitējuma, patstāvīgs vai papildu atlīdzinājums var būt rakstveida vai publiska atvainošanās.

**17. pants. Morālā kaitējuma atlīdzinājuma noteikšana**

(1) Tāda morālā kaitējuma atlīdzinājumu, kas nodarīts ar nepamatotu vai prettiesisku brīvības ierobežošanu, nosaka saskaņā ar šā likuma 18. pantu.

(2) Tāda morālā kaitējuma (izņemot šā panta pirmajā daļā minēto morālo kaitējumu) atlīdzinājumu, kas radies būtiska fiziskas personas tiesību vai ar likumu aizsargāto interešu aizskāruma dēļ, nosaka saskaņā ar šā likuma 16. panta pirmo daļu.

(3) Morālā kaitējuma atlīdzinājumu nosaka apmērā līdz 4300 *euro*. Ja nodarīts smags morālais kaitējums, atlīdzinājumu var noteikt apmērā līdz 7100 *euro*, bet, ja nodarīts kaitējums dzīvībai vai sevišķi smags kaitējums veselībai, maksimālais atlīdzinājuma apmērs var būt līdz 30 000 *euro*.

**18. pants. Tāda morālā kaitējuma atlīdzinājuma apmēra noteikšana, kas nodarīts ar nepamatotu vai prettiesisku brīvības ierobežošanu**

(1) Ievērojot šā likuma 4. panta pirmajā daļā, 5. panta 2. punktā (ja pilnībā vai daļēji izciests administratīvais arests) un 6. pantā minētos nosacījumus, fiziskai personai izmaksā kaitējuma atlīdzību par prettiesisku vai nepamatotu brīvības ierobežošanu divu dienu darba samaksas apmērā par katru dienu (24 stundām), kurā personai bija ierobežota brīvība.

(2) Aprēķinot morālā kaitējuma atlīdzinājuma apmēru, ņem vērā šā likuma 4. panta pirmajā daļā un 5. panta 2. punktā (ja pilnībā vai daļēji izciests administratīvais arests) minēto nosacījumu iestāšanās brīdī valstī noteikto minimālo mēnešalgu.

(3) Vienas dienas darba samaksu aprēķina, dalot valstī noteikto minimālo mēnešalgu šā likuma 4. panta pirmajā daļā un 5. panta 2. punktā (ja pilnībā vai daļēji izciests administratīvais arests) minēto nosacījumu iestāšanās brīdī ar 30. Vienas dienas darba samaksu nosaka veselos skaitļos, atmetot ciparus aiz komata.

(4) Ja fiziskas personas brīvība ir tikusi ierobežota uz mazāk nekā 24 stundām, uzskatāms, ka personas brīvība bija ierobežota 24 stundas, izņemot šā likuma 5. panta 3. punktā minēto gadījumu.

(5) Šā likuma 5. panta 3. punktā minētajā gadījumā fiziskai personai ir izmaksājama kompensācija par prettiesisku vai nepamatotu brīvības ierobežošanu divu stundu darba samaksas apmērā par katru stundu (60 minūtes), kurā personai bija ierobežota brīvība. Vienas stundas darba samaksu aprēķina, dalot valstī noteikto minimālo mēnešalgu šā likuma 5. panta 3. punktā minēto nosacījumu iestāšanās brīdī ar 30 un iegūto skaitli dalot ar 8. Vienas stundas darba samaksu nosaka veselos skaitļos, atmetot ciparus aiz komata.

 (6) Lēmējiestāde var samazināt kompensācijas apmēru, kas aprēķināts saskaņā ar šā panta pirmo, otro un trešo daļu, ievērojot tās fiziskās personas personību raksturojušas ziņas un līdzatbildību, kurai nepamatoti ierobežota brīvība.

**19. pants. Privātpersonas tiesisko interešu aizsardzības līdzekļi**

(1) Laiku, kurā fiziskai personai bijusi prettiesiski vai nepamatoti ierobežota brīvība, ieskaita kopējā apdrošināšanas (darba) stāžā vai izdienas stāžā.

(2) Ja ziņas par kriminālprocesu vai administratīvo pārkāpumu lietvedību, kuru dēļ iestājies šajā likumā paredzētais kaitējuma atlīdzinājuma tiesiskais pamats, atspoguļotas plašsaziņas līdzekļos, tās pēc privātpersonas vēlēšanās ir atsaucamas, kad radies šā likuma 4. pantā un 5. pantā norādītais kaitējuma atlīdzinājuma tiesiskais pamats.

 (3) Fiziskai personai, attiecībā uz kuru ir taisīts attaisnojošs spriedums, atjaunojamas tās tiesības, militārās vai speciālās dienesta pakāpes un speciālie nosaukumi, kā arī ordeņi, medaļas, goda raksti un goda nosaukumi, kas tai bija atņemti saskaņā ar notiesājošo spriedumu.

(4) Ministru kabinets nosaka kārtību, kādā kopējā apdrošināšanas (darba) stāžā vai izdienas stāžā ieskaita laiku, kurā fiziskai personai bijusi prettiesiski vai nepamatoti ierobežota brīvība, kā arī kārtību, kādā atjaunojamas tiesības, militārās dienesta pakāpes un speciālie nosaukumi, kas personai bija atņemti.

**V nodaļa**

**Kārtība, kādā izskata iesniegumu par kaitējuma atlīdzināšanu**

**20.pants. Iesnieguma iesniegšana**

(1) Privātpersona rakstveida iesniegumu par kriminālprocesā nodarītā kaitējuma atlīdzināšanu iesniedz:

1) Ģenerālprokuratūrai, ja lēmums, kas ir par pamatu tiesībām uz kaitējuma atlīdzinājumu, ir pieņemts pirmstiesas kriminālprocesā;

2) Tieslietu ministrijai, ja spriedumu vai lēmumu, kas ir par pamatu tiesībām uz kaitējuma atlīdzinājumu, ir taisījusi vai pieņēmusi tiesa.

(2) Privātpersona rakstveida iesniegumu par administratīvo pārkāpumu lietvedībā nodarītā kaitējuma atlīdzināšanu iesniedz institūcijai, kas izskatīja administratīvā pārkāpuma lietu un pieņēma lēmumu, vai iestādei, kas pieņēma lēmumu par administratīvā pārkāpuma lietvedības uzsākšanu, ja administratīvā pārkāpuma lietas izskatīšana ir pakļauta tiesai. Iestāde, kas saņem privātpersonas iesniegumu par kaitējuma atlīdzināšanu, nekavējoties pārsūta to augstākai iestādei vai citai normatīvajos aktos noteiktajai iestādei (lēmējiestādei). Ja augstākas iestādes nav vai tā ir Ministru kabinets un normatīvajos aktos nav noteikta cita iestāde, iesniegumu izskata attiecīgā iestāde.

**21.pants. Iesnieguma par kaitējuma atlīdzināšanu saturs**

(1) Iesniegumā par kaitējuma atlīdzināšanu norāda:

1) iesniedzēja vārdu, uzvārdu, personas kodu (vai dzimšanas gadu un datumu) un dzīvesvietu, bet juridiskai personai – nosaukumu, reģistrācijas numuru un juridisko adresi;

2) prasījumu;

3) faktus, kas pamato tiesības uz kaitējuma atlīdzinājumu;

4) fiziskai personai – personīgā konta rekvizītus kredītiestādē vai pasta norēķinu sistēmā, juridiskai personai – konta rekvizītus kredītiestādē, uz kuru pārskaitāma kaitējuma atlīdzība.

(2) Iesniegumam pievieno dokumentus, kas apliecina kaitējuma nodarīšanas faktu un kaitējuma atlīdzinājuma apmēru.

(3) Pieprasot kaitējuma atlīdzinājumu par vairākiem kaitējuma veidiem, iesniegumā norāda atsevišķi katra kaitējuma veidu un pieprasīto summu.

(4) Pieprasot zaudējuma (nesaņemtās darba samaksas) atlīdzināšanu, privātpersonai ir pienākums iesniegt darba devēja izziņu, kurā norādīts:

1) laikposms, par kuru izmaksājama nesaņemtā darba samaksa (laikposms, kurā fiziskai personai pastāvēja darba tiesiskās vai dienesta tiesiskās attiecības un darba samaksa nav saņemta sakarā ar nespēju pildīt darba (amata) pienākumus, ja ir iestājies kāds no šā likuma 4. panta pirmajā daļā vai 5. pantā minētajiem apstākļiem);

2) aprēķinātā nesaņemtā darba samaksa, tajā skaitā kompensācija par neizmantoto atvaļinājumu;

3) aprēķinātās darba ņēmēja valsts sociālās apdrošināšanas obligātās iemaksas;

4) aprēķinātais iedzīvotāju ienākuma nodoklis;

5) privātpersonai izmaksājamā nesaņemtā darba samaksas summa (zaudējuma atlīdzības (nesaņemtās darba samaksas) summa) pēc iedzīvotāju ienākuma nodokļa un valsts sociālās apdrošināšanas obligāto iemaksu darba ņēmēja daļas ieturējuma;

6) valsts sociālās apdrošināšanas obligāto iemaksu darba devēja daļa par privātpersonai izmaksājamo nesaņemto darba samaksas summu.

(5) Ja persona nevar iesniegt šā panta ceturtajā daļā minēto izziņu, tā iesniegumā par kaitējuma atlīdzināšanu norāda pamatotu iemeslu, kādēļ minēto izziņu nav iespējams iesniegt. Šā panta ceturtajā daļā minēto ziņu nesniegšana vai nepilnīga sniegšana var būt pamats atteikumam atlīdzināt zaudējumu – nesaņemto darba samaksu.

(6) Ja privātpersona pieprasa šā likuma 14. panta trešajā un ceturtajā daļā minētā zaudējuma atlīdzināšanu, lēmējiestādei ir tiesības pieprasīt no Valsts ieņēmumu dienesta izziņu par privātpersonas pēdējā taksācijas gada ienākumu apmēru, par kuru nomaksāti nodokļi.

**22. pants. Iesnieguma iesniegšanas termiņš**

Privātpersona iesniegumu par kaitējuma atlīdzināšanu iesniedz gada laikā pēc šā likuma 4. vai 5. pantā minēto apstākļu iestāšanās.

**23. pants. Iesnieguma** **izskatīšanas termiņš**

(1) Lēmējiestāde triju mēnešu laikā pēc iesnieguma saņemšanas izvērtē kaitējuma atlīdzinājuma tiesisko pamatu un pieņem lēmumu par kaitējuma atlīdzināšanu.

(2) Ja objektīvu iemeslu dēļ šā panta pirmajā daļā noteikto termiņu nav iespējams ievērot, lēmējiestāde to var pagarināt Administratīvā procesa likumā noteiktajā kārtībā.

**24. pants. Kaitējuma atlīdzinājuma lietā pieņemtā lēmuma pārsūdzēšana**

Lēmējiestādes lēmumu par kaitējuma atlīdzināšanu var pārsūdzēt tiesā saskaņā ar Administratīvā procesa likumu.

**VI nodaļa**

**Kaitējuma atlīdzinājuma lietā pieņemtā lēmuma izpilde**

**25.pants. Kaitējuma atlīdzības izmaksāšana no valsts pamatbudžeta**

(1) Kaitējuma atlīdzību izmaksā Tieslietu ministrija no šiem mērķiem paredzētajiem valsts pamatbudžeta līdzekļiem.

(2) Pēc tam kad kļuvis neapstrīdams kaitējuma atlīdzinājuma lietā pieņemtais lēmējiestādes lēmums vai tiesas nolēmums par kaitējuma atlīdzināšanu, lēmējiestāde mēneša laikā nosūta Tieslietu ministrijai lēmuma vai tiesas nolēmuma norakstu un informāciju par attiecīgās privātpersonas personīgo norēķinu kontu kredītiestādē vai pasta norēķinu sistēmas kontu, personas datiem un dzīvesvietas adresi. Tieslietu ministrija mēneša laikā pēc minētās informācijas saņemšanas izmaksā kaitējuma atlīdzību, pārskaitot to uz privātpersonas personīgo kontu kredītiestādē vai pasta norēķinu sistēmas kontu, pirms kaitējuma atlīdzības izmaksas ieturot nodokļus normatīvajos aktos noteiktajā kārtībā.

(3) Tieslietu ministrija, pieņemot pamatotu lēmumu, kaitējuma atlīdzību var izmaksāt pa daļām. Izmaksu veic ne ilgāk kā gada laikā pēc šā panta otrajā daļā minētās informācijas saņemšanas. Tieslietu ministrija par attiecīgo lēmumu rakstveidā informē privātpersonu. Šis lēmums nav apstrīdams vai pārsūdzams.

(4) Tieslietu ministrija ieskaita valsts sociālās apdrošināšanas obligāto iemaksu kontā valsts sociālās apdrošināšanas obligāto iemaksu darba ņēmēja daļu, kas ieturēta no nesaņemtās darba samaksas, un darba devēja daļu atbilstoši likumā "Par valsts sociālo apdrošināšanu" noteiktajai kārtībai, iedzīvotāju ienākuma nodokļa kontā Valsts kasē – iedzīvotāju ienākuma nodokli, kas ieturēts no nesaņemtās darba samaksas atbilstoši likumā "Par iedzīvotāju ienākuma nodokli" noteiktajai kārtībai.

(5) Ministru kabinets nosaka kārtību, kādā lēmējiestāde paziņo iestādei, kas izmaksā kaitējuma atlīdzību, par maksājumiem valsts budžetā, kuri jāveic no nesaņemtās darba samaksas, un minētā iestāde informē nodokļu administrāciju un pārskaita šos maksājumus valsts budžetā.

**26. pants. Lēmējiestādes lēmums par zaudējuma – nesaņemtās darba samaksas – atlīdzināšanu**

(1) Ja fiziskai personai izmaksājamā zaudējuma atlīdzība sastāv no nesaņemtās darba samaksas, tajā skaitā kompensācijas par neizmantoto atvaļinājumu, lēmējiestāde atbilstoši likumā "Par iedzīvotāju ienākuma nodokli" noteiktajai kārtībai aprēķina no zaudējuma atlīdzības summas ieturamo iedzīvotāju ienākuma nodokli un atbilstoši likumā "Par valsts sociālo apdrošināšanu" noteiktajai kārtībai veicamās valsts sociālās apdrošināšanas obligātās iemaksas. Šajā gadījumā lēmējiestādei ir pienākums lēmumā par zaudējuma atlīdzināšanu norādīt:

1) laikposmu, par kuru izmaksājama nesaņemtā darba samaksa un aprēķināti normatīvajos aktos noteiktie nodokļi un valsts sociālās apdrošināšanas obligātās iemaksas;

2) darba samaksu, tajā skaitā kompensāciju par neizmantoto atvaļinājumu;

3) darba ņēmēja valsts sociālās apdrošināšanas obligātās iemaksas;

4) darba devēja valsts sociālās apdrošināšanas obligātās iemaksas, kas veicamas no atlīdzības izmaksātājas iestādes budžeta līdzekļiem;

5) iedzīvotāju ienākuma nodokli;

6) fiziskai personai izmaksājamo zaudējuma atlīdzības (nesaņemtās darba samaksas) summu pēc valsts sociālās apdrošināšanas obligāto iemaksu darba ņēmēja daļas un iedzīvotāju ienākuma nodokļa ieturēšanas.

(2) Ar šajā likumā lietoto terminu "darba samaksa" saistībā ar personām, uz kurām attiecas Valsts un pašvaldību institūciju amatpersonu un darbinieku atlīdzības likums, saprot terminu "atlīdzība" Valsts un pašvaldību institūciju amatpersonu un darbinieku atlīdzības likuma izpratnē.

**27.pants. Kaitējuma atlīdzināšana no pašvaldības budžeta**

(1) Ja lēmējiestādes lēmums vai tiesas nolēmums par kaitējuma atlīdzināšanu ir vērsts pret pašvaldību, tajā noteikto summu izmaksā no attiecīgās pašvaldības budžeta.

(2) Ja fiziskai personai izmaksājamā kaitējuma atlīdzība sastāv no nesaņemtās darba samaksas, lēmējiestāde (amatpersona), nosūtot tiesas nolēmuma norakstu piekritīgajai pašvaldības iestādei, pavadvēstulē norāda šā likuma 26. pantā minēto informāciju.

(3) Pēc tam kad stājies spēkā lēmējiestādes lēmums vai tiesas nolēmums par kaitējuma atlīdzināšanu, lēmējiestāde vai pašvaldības iestāde (amatpersona), kas piedalījās tiesas procesā, mēneša laikā nosūta piekritīgajai pašvaldības iestādei lēmējiestādes lēmuma vai tiesas nolēmuma norakstu un informāciju par attiecīgās privātpersonas personīgo norēķinu kontu kredītiestādē vai kontu pasta norēķinu sistēmā, personas datiem un dzīvesvietas adresi. Piekritīgā pašvaldības iestāde mēneša laikā pēc visas nepieciešamās informācijas saņemšanas pārskaita kaitējuma atlīdzību uz privātpersonas norēķinu kontu kredītiestādē vai pasta norēķinu sistēmas kontu, pirms šī ienākuma izmaksas ieturot nodokļus normatīvajos aktos noteiktajā kārtībā.

(4) Piekritīgā pašvaldības iestāde, pieņemot pamatotu lēmumu, kaitējuma atlīdzību var izmaksāt pa daļām. Izmaksu veic gada laikā pēc visas nepieciešamās informācijas saņemšanas. Piekritīgā pašvaldības iestāde par attiecīgo lēmumu rakstveidā informē privātpersonu. Šis lēmums nav apstrīdams un pārsūdzams.

(5) Piekritīgā pašvaldības iestāde ieskaita valsts sociālās apdrošināšanas obligāto iemaksu kontā valsts sociālās apdrošināšanas obligāto iemaksu darba ņēmēja daļu, kas ieturēta no nesaņemtās darba samaksas, un darba devēja daļu atbilstoši likumā "Par valsts sociālo apdrošināšanu" noteiktajai kārtībai, iedzīvotāju ienākuma nodokļa kontā Valsts kasē – iedzīvotāju ienākuma nodokli, kas ieturēts no nesaņemtās darba samaksas atbilstoši likumā "Par iedzīvotāju ienākuma nodokli" noteiktajai kārtībai.

**28.pants. Kaitējuma atlīdzināšana no citas atvasinātas publisko tiesību juridiskās personas budžeta**

(1) Ja lēmējiestādes lēmums vai tiesas nolēmums par kaitējuma atlīdzināšanu ir vērsts pret tādu atvasinātu publisko tiesību juridisko personu, kas nav pašvaldība, tajā noteikto summu izmaksā no attiecīgās atvasinātas publisko tiesību juridiskās personas budžeta.

(2) Pēc tam kad kļuvis neapstrīdams iestādes lēmums vai tiesas nolēmums par kaitējuma atlīdzināšanu, lēmējiestāde vai pastarpinātās pārvaldes iestāde (amatpersona), kas piedalījās tiesas procesā, mēneša laikā nosūta attiecīgās atvasinātas publisko tiesību juridiskās personas iestādei lēmējiestādes lēmuma vai tiesas nolēmuma norakstu un informāciju par attiecīgās privātpersonas personīgo norēķinu kontu kredītiestādē vai pasta norēķinu sistēmas kontu, personas datiem un dzīvesvietas adresi.

(3) Ja privātpersonai izmaksājamā zaudējuma atlīdzība sastāv no nesaņemtās darba samaksas, lēmējiestāde (amatpersona), nosūtot tiesas nolēmuma norakstu atvasinātas publisko tiesību juridiskās personas iestādei, pavadvēstulē norāda šā likuma 26. pantā minēto informāciju.

(4) Atvasinātas publisko tiesību juridiskās personas iestāde mēneša laikā pēc šā panta otrajā daļā minētās informācijas saņemšanas pārskaita kaitējuma atlīdzību uz privātpersonas norēķinu kontu kredītiestādē vai pasta norēķinu sistēmas kontu, pirms šī ienākuma izmaksas ieturot nodokļus normatīvajos aktos noteiktajā kārtībā.

(5) Atvasinātas publisko tiesību juridiskās personas iestāde, pieņemot pamatotu lēmumu, zaudējuma atlīdzību var izmaksāt pa daļām. Izmaksu veic gada laikā pēc visas nepieciešamās informācijas saņemšanas. Atvasinātas publisko tiesību juridiskās personas iestāde par attiecīgo lēmumu rakstveidā informē privātpersonu. Šis lēmums nav apstrīdams un pārsūdzams.

(6) Atvasinātas publisko tiesību juridiskās personas iestāde ieskaita valsts sociālās apdrošināšanas obligāto iemaksu kontā valsts sociālās apdrošināšanas obligāto iemaksu darba ņēmēja daļu, kas ieturēta no nesaņemtās darba samaksas, un darba devēja daļu atbilstoši likumā "Par valsts sociālo apdrošināšanu" noteiktajai kārtībai, iedzīvotāju ienākuma nodokļa kontā Valsts kasē – iedzīvotāju ienākuma nodokli, kas ieturēts no nesaņemtās darba samaksas atbilstoši likumā "Par iedzīvotāju ienākuma nodokli" noteiktajai kārtībai.

**29**. **pants. Ar zaudējuma atlīdzinājumu saistīto gadījumu izvērtēšana**

(1) Lai noskaidrotu apstākļus, kas izraisījuši vai veicinājuši atlīdzināmā zaudējuma nodarīšanu, lēmējiestāde, kas pieņēmusi lēmumu atlīdzināt zaudējumu vai bija pieaicināta atbildētāja pusē tiesā, mēneša laikā pēc galīgā nolēmuma spēkā stāšanās izvērtē katru konkrēto gadījumu, kad atlīdzināms zaudējums saskaņā ar lēmējiestādes lēmumu vai tiesas nolēmumu.

(2) Pēc visu kaitējuma atlīdzinājuma lietā esošo apstākļu izvērtēšanas lēmējiestāde, kas pieņēmusi lēmumu atlīdzināt kaitējumu vai bija pieaicināta atbildētāja pusē tiesā, pieņem lēmumu par materiālu nosūtīšanu piekritīgajai iestādei, lai izlemtu jautājumu par kaitējuma nodarīšanu atbildīgās amatpersonas saukšanu piedisciplināratbildības, administratīvās atbildības vai kriminālatbildības.

**30. pants. Amatpersonas civiltiesiskā atbildība**

(1) Lai atlīdzinātu amatpersonas rīcības dēļ publisko tiesību juridiskajai personai nodarīto zaudējumu, attiecīgā publisko tiesību juridiskās personas iestāde vai piekritīgā iestāde atbilstoši šim pantam izvērtē un regresa kārtībā piedzen no amatpersonas pilnu vai daļēju zaudējuma atlīdzinājumu.

(2) Amatpersona ir civiltiesiski atbildīga par publisko tiesību juridiskajai personai nodarīto zaudējumu, ja attiecīgā amatpersona ir tīši rīkojusies prettiesiski vai savā rīcībā pieļāvusi rupju neuzmanību.

(3) Tiesību normu nepareiza piemērošana vai interpretācija nav uzskatāma par rupju neuzmanību, ja viedoklis, kas ir bijis amatpersonas rīcības pamatā, nav uzskatāms par juridiski neadekvātu. Tas, ka augstāka iestāde vai tiesa vēlāk ir paudusi citu viedokli, nav apstiprinājums tam, ka amatpersonas viedoklis bijis juridiski neadekvāts.

(4) Koleģiālas lēmējinstitūcijas amatpersonas par publisko tiesību juridiskajai personai nodarīto zaudējumu atbild saskaņā ar Valsts pārvaldes iekārtas likumu.

(5) Ja zaudējums nodarīts vairāku amatpersonu rīcības dēļ, atlīdzinājuma summu, ko maksā katra attiecīgā amatpersona, nosaka, ievērojot tās atbildības un vainas pakāpi.

(6) Pieņemot lēmumu par zaudējuma atlīdzināšanu un nosakot, vai no amatpersonas prasāms pilns vai daļējs nodarītā zaudējuma atlīdzinājums, ņem vērā amatpersonas atbildības un vainas pakāpi.

(7) Amatpersonas civiltiesiskā atbildība iestājas neatkarīgi no tā, vai amatpersonu sauc pie disciplināratbildības vai administratīvās atbildības.

(8) Šā panta nosacījumi neattiecas uz tiesnešu un prokuroru nepamatotu un prettiesisku rīcību.

**31. pants. Pret amatpersonu vērsta regresa prasība**

(1) Normatīvajā aktā noteiktā piekritīgā iestāde (šā likuma 29. panta otrā daļa) sešu mēnešu laikā no dienas, kad publisko tiesību juridiskajai personai radies pienākums atlīdzināt kaitējumu, veic dienesta izmeklēšanu, lai noteiktu iespējamo atbildīgo amatpersonu, pret kuru varētu vērst regresa prasību.

(2) Ja amatpersona piekrīt brīvprātīgi atlīdzināt nodarīto zaudējumu, tā atlīdzinājuma summu samaksā no saviem naudas līdzekļiem vai vienojas ar darba devēju par atlīdzinājuma summas ieturēšanu no tās atalgojuma.

(3) Ja amatpersona nepiekrīt brīvprātīgi atlīdzināt nodarīto zaudējumu vai nav iespējams atlīdzinājuma summu ieturēt no amatpersonas atalgojuma, jo tā vairs neatrodas darba vai dienesta tiesiskajās attiecībās ar iestādi, pret amatpersonu ceļ regresa prasību Civilprocesa likumā noteiktajā kārtībā.

(4) Šā likuma 25. pantā minētajā gadījumā regresa kārtībā piedzītos līdzekļus ieskaita valsts pamatbudžetā. Šā likuma 27. pantā minētajā gadījumā regresa kārtībā piedzītos līdzekļus ieskaita attiecīgās pašvaldības budžetā. Šā likuma 28. pantā minētajā gadījumā regresa kārtībā piedzītos līdzekļus ieskaita attiecīgās atvasinātas publisko tiesību juridiskās personas budžetā.

(5) Šā panta nosacījumi neattiecas uz tiesnešu un prokuroru nepamatotu un prettiesisku rīcību.

**Pārejas noteikumi**

1. Ar šā likuma spēkā stāšanos spēku zaudē likums "Par izziņas iestādes, prokuratūras vai tiesas nelikumīgas vai nepamatotas rīcības rezultātā nodarīto zaudējumu atlīdzināšanu" (Latvijas Republikas Saeimas un Ministru Kabineta Ziņotājs, 1998, 14. nr.; 1999, 11. nr.; 2001, 9. nr.; 2003, 22. nr.; Latvijas Vēstnesis, 2013, 187. nr.).

2. Privātpersona, kurai saskaņā ar šo likumu ir tiesības uz tāda kaitējuma atlīdzinājumu, kas tai nodarīts ar iestādes, prokuratūras vai tiesas prettiesisku vai nepamatotu rīcību līdz šā likuma spēkā stāšanās dienai un par kura atlīdzināšanu nav ierosināta tiesvedība vispārējās jurisdikcijas tiesā, iesniegumu par kaitējuma atlīdzināšanu iesniedz gada laikā pēc šā likuma stāšanās spēkā.

3. Iesniegumu par zaudējumu atlīdzināšanu, kas Tieslietu ministrijā vai Ģenerālprokuratūrā iesniegts līdz šā likuma spēkā stāšanās dienai, attiecīgā iestāde izskata un zaudējuma atlīdzinājuma tiesisko pamatu izvērtē atbilstoši tiesiskajam regulējumam, kas bija spēkā līdz šā likuma spēkā stāšanās dienai.

4. Lietas personas prasībā par kaitējuma atlīdzību sakarā ar izmeklēšanas iestādes, prokuratūras vai tiesas nelikumīgas vai nepamatotas rīcības dēļ nodarītā kaitējuma atlīdzināšanu, kurās pirms šā likuma spēkā stāšanās ir pieņemts prasības pieteikums un ierosināta tiesvedība vispārējās jurisdikcijas tiesā, izskata vispārējās jurisdikcijas tiesā prasības tiesvedības kārtībā, ievērojot šā likuma nosacījumus. Zaudējumu atlīdzību izmaksā Tieslietu ministrija no šiem mērķiem paredzētajiem valsts pamatbudžeta līdzekļiem.

5. Lietas, kuras šā likuma spēkā stāšanās dienā izskata saskaņā ar Valsts pārvaldes iestāžu nodarīto zaudējumu atlīdzināšanas likumu, lēmējiestāde vai tiesa izskata un zaudējuma atlīdzinājuma tiesisko pamatu izvērtē atbilstoši tiesiskajam regulējumam, kas bija spēkā līdz šā likuma spēkā stāšanās dienai.

6. Ja prasībās par izziņas iestādes, prokuratūras vai tiesas nepamatotas vai prettiesiskas rīcības dēļ nodarītu kaitējumu atbildētāja pusē tiesā bijusi pieaicināta cita valsts pārvaldes iestāde, nevis Tieslietu ministrija vai Ģenerālprokuratūra, šā likuma 29. panta pirmajā daļā minēto vērtējumu veic Tieslietu ministrija vai Ģenerālprokuratūra.

Likums stājas spēkā 2017. gada 1. janvārī.

Tieslietu ministrs

Dzintars Rasnačs